**Határozatok Tára 2022**

***2022/1 szakbizottsági határozat:***

*A Magyar Távlovagló és Távhajtó Szabályzat 154 § bekezdése a következőre módosul:*

*154. § 4) A nevezési határidőt a szervezőbizottsággal egyetértésben úgy kell meghatározni, hogy az legkésőbb 10 nappal a verseny kezdetét megelőzően lezáruljon.*

***2022/2 szakbizottsági határozat:***

*A Magyar Távlovagló és Távhajtó Szabályzat 156 §- a az alábbi szöveggel egészül ki:*

*156. § (4) Nemzeti versenyek esetében a nevezés lezárulta előtt a versenyző az elektronikus nevezési rendszeren keresztül törölheti nevezését.*

*(5) A nevezés lezárulta után a versenyző az esetleges távolmaradását emailben és/vagy telefonon köteles jelezni a versenyirodának és a szervezőknek egyaránt. Amennyiben a lemondásra a versenyt megelőző 5 napon belül kerül sor, a versenyző a bokszdíj kifizetésére kötelezhető, de a nevezési díj megfizetésére nem.*

*(6) Amennyiben a versenyző előzetes jelzés nélkül marad távol a versenyről, a bokszdíj teljes, támogatás nélküli árának megfelelő összeg kifizetésére köteles.*

***2022/3 szakbizottsági határozat:***

*Magyar lovasok a mobil boxok díjához 2022-ben 15.000 forinttal kötelesek hozzájárulni. Külföldi lovasok számára továbbra is a teljes boxdíj megtérítése kötelező.*

***2022/4 szakbizottsági határozat:***

*A Magyar Távlovagló és Távhajtó Szabályzat 84 § a következőre módosul:*

*84. § (1) Annak érdekében, hogy a lovak az utazás és a verseny közt kipihenhessék magukat, illetve a megfelelő állatorvosi felügyelet biztosításának érdekében a verseny előtti és az azt követő időszakban az összes versenyen részt vevő lónak az állatorvosi bizottság elnöke, tagjai, a külföldi állatorvosi küldött, vagy a kezelő állatorvosi csapat tagjai által biztosított állatorvosi felügyelet alatt a versenyistállóban kell tartózkodnia az alábbiakban meghatározott időszakokban:*

*- CEI2\*\*, CEI3\*\*\* versenyek, nemzetközi bajnokságok esetében: az előzetes állatorvosi vizsgálatot megelőzően legalább nyolc órával, és a verseny tervezett befejezésétől számított további nyolc órán keresztül*

*-* *A 79 kilométernél hosszabb egynapos vagy naponként 59 km-nél hosszabb távú több napos nemzeti versenyek esetében: legkésőbb az előzetes állatorvosi vizsgálattól kezdve a verseny tervezett befejezésétől számított további legalább nyolc órán keresztül - amennyiben megfelelő istállózási lehetőség rendelkezésre áll-, illetve az érintett ló célbaérkezésétől számított legalább két órán keresztül - amennyiben megfelelő istállózási lehetőség rendelkezésre nem áll.*

*- legfeljebb 79 km-es távú egynapos nemzeti versenyeken: az érintett ló célbaérkezésétől számított legalább két órán keresztül.*

*(2) Az állatorvosi bizottság elnöke, a külföldi állatorvosi küldött és a bírói bizottság elnöke engedélyezhetik, hogy egy ló az előírt időtartam eltelte előtt távozzon, ha az nem fejezett be minden kört és az állapota ezt lehetővé teszi.*

***2022/5 szakbizottsági határozat:***

*A Magyar Távlovagló és Távhajtó Szabályzat a következő 140/A §-szal egészül ki:*

*140/A § (1) Amennyiben a ló egy göngyölített éven belül háromszor esik ki sántaság miatt, a következő versenyen történő indulása előtt valamelyik nemzeti versenyen az állatorvosi bizottság tagjai az alább leírt vizsgálat alapján döntenek arról, hogy a ló részt vehet-e az adott vagy egy későbbi verseny előzetes állatorvosi vizsgálatán.*

*(2) A vizsgálatot az állatorvosi bizottságnak legalább három tagja végzi.*

*(3) A vizsgálat során a ló mozgását megtekintik egyenes vonalon és köríven, lépésben és ügetésben. A ló lábait minden vizsgálatot végző orvos tapintással megvizsgálja.*

*(4) A (3) bekezdésben foglaltakon túl bármelyik állatorvos kérésére minden további, a helyszínen elvégezhető és költségekkel nem járó vizsgálatot el kell végezni (pl. lovas alatti megtekintés, passzív hajlítás, patakutató használata, stb).*

***2022/6 szakbizottsági határozat:***

*A Magyar Távlovagló és Távhajtó Szabályzat 186 § a következőképpen módosul:*

*186. § (7) A bírói bizottság elnökének minden nemzeti versenyről a verseny befejezését követő egy héten belül jelentést kell küldenie a szakág elnökéhez. A jelentés tartalmazza a hivatalos formanyomtatvány kitöltésével elkészített jegyzőkönyvet, illetve amennyiben ilyenre sor került, a doppingvizsgálat jegyzőkönyvét, továbbá a különleges eseményekről szóló jelentéseket.*

***2022/7 szakbizottsági határozat:***

*A Magyar Hosszútávú Távlovas Bajnokság neve Magyar Távlovas Bajnokságra, a Magyar Hosszútávú Távhajtó Bajnokság neve pedig Magyar Távhajtó Bajnokságra módosul.*

***2022/8. sz. szakbizottsági határozat***

A Szakbizottság megbízza Fekete Róbertet, hogy a soron következő közgyűlés időpontjáig a szövetségi kapitányi feladatokat lássa el.

***2022/9. sz. szakbizottsági határozat***

A Szakbizottság Gedeon Tamás javaslatát elutasítja, mert bár a kitűzött célokat fontosnak tartja és Gedeon Tamás munkáját nagyra értékeli, nem tudja, miben tudná támogatni a gyakorlatban a stratégia kivitelezését, illetve nem tudja források megszerzését kezdeményezni.

***1/2022. sz. szakági gyűlési határozatot***

A szakági gyűlés a pénzügyi beszámolót elfogadja.

***2/2022. sz. szakági gyűlési határozatot***

A szakági gyűlés a Szakbizottság beszámolóját elfogadja.

***3/2022. sz. szakági gyűlési határozatot***

A szakági gyűlés a szövetségi kapitány a beszámolóját~~.~~tudomásul veszi.

***4/2022. sz. szakági gyűlési határozatot***

A szakági gyűlés a Magyar Távlovagló- és Távhajtó Szabályzat 24.§ -át nem módosítja.

***5/2022. sz. szakági gyűlési határozatot***

A szakági gyűlés a Magyar Távlovagló- és Távhajtó Szabályzat 74.§ (2) bekezdését eltörli.

***6/2022. sz. szakági gyűlési határozatot***

A szakági gyűlés a Magyar Távlovagló- és Távhajtó Szabályzat 84.§ (1) bekezdésének szövegét módosítja. A 84.§ (1) bekezdés 2023. január 1-től hatályos szövege a következő:

84. § (1) Annak érdekében, hogy a lovak az utazás és a verseny közt kipihenhessék magukat, illetve a megfelelő állatorvosi felügyelet biztosításának érdekében a verseny előtti és az azt követő időszakban az összes versenyen részt vevő lónak az állatorvosi bizottság elnöke, tagjai, a külföldi állatorvosi küldött, vagy a kezelő állatorvosi csapat tagjai által biztosított állatorvosi felügyelet alatt a versenyistállóban kell tartózkodnia az alábbiakban meghatározott időszakokban: ….

 - A 89 kilométernél hosszabb egynapos vagy naponként 69 km-nél hosszabb távú több napos nemzeti versenyek esetében: legkésőbb az előzetes állatorvosi vizsgálattól kezdve a verseny tervezett befejezésétől számított további legalább nyolc órán keresztül - amennyiben megfelelő istállózási lehetőség rendelkezésre áll-, illetve az érintett ló célba érkezésétől számított legalább két órán keresztül - amennyiben megfelelő istállózási lehetőség rendelkezésre nem áll és az állatorvosi bizottság a szállítást engedélyezi.

- legfeljebb 89 km-es távú egynapos nemzeti versenyeken: az érintett ló célbaérkezésétől számított legalább két órán keresztül, ezt követően az állatorvosi bizottság engedélyével elszállítható.

***7/2022. sz. szakági gyűlési határozatot***

A szakági gyűlés a Magyar Távlovagló- és Távhajtó Szabályzat 97.§ (3) bekezdését eltörli

***8/2022. sz. szakági gyűlési határozatot***

A szakági gyűlés a Magyar Távlovagló- és Távhajtó Szabályzat 170.§ (4) és (5) bekezdéseit eltörli.

***9/2022. sz. szakági gyűlési határozatot***

A szakági gyűlés a Magyar Távlovagló- és Távhajtó Szabályzat 5. fejezetét törli, a Szabályzat 144, 194, 198 §-ait pedig 2023. január 1-i hatállyal a következőkre módosítja:

144. § (1) Amennyiben egy versenyző vagy lova nem felel meg az indulási jogosultság feltételeinek, a versenyre nem nevezhet. Ha a jogosultság hiánya a nevezést követően derül ki, nem indulhat. Ha a jogosultság hiánya a startot követően, de a verseny folyamán derül ki, a versenyzőt ki kell zárni. Ha a jogosultság hiányára a versenyt követően derül fény, a versenyző eredményét törölni kell.

(2) Ha az indulási jogosultság hiánya azért nem derült ki, mert a versenyző a tisztségviselőket szándékosan megtévesztette, a bírói bizottság ezt köteles a Magyar Lovassport Szövetség fegyelmi bizottságának jelenteni.

194. § (1) Lóval való durva bánásmód enyhébb eseteiben, fejvédő használatára vonatkozó szabályok megsértése esetén, illetve versenyző vagy hozzá tartozó személyek sportszerűtlen vagy szabálytalan viselkedésének enyhébb eseteiben a bírói bizottság elnöke, a fellebbviteli bizottság vagy a fősteward a jelen szabályzat VIII. sz. mellékletében található figyelmeztető kártyát („sárga lap”) adhatnak át a felelős személynek, kézbe vagy egyéb más módon. Amennyiben észszerű erőfeszítéssel a sárga figyelmeztető kártya átadása nem lehetséges, arról tizennégy napon belül írásban kell értesíteni a felelős személyt.

(2) A verseny tisztségviselőivel, egyéb résztvevőivel, dopping mintavételben részt vevő tisztségviselőkkel vagy újságírókkal szemben tanúsított tiszteletlen viselkedés esetén a bírói bizottság elnöke, a fősteward vagy a technikai küldött egy, a jelen szabályzat IX. sz. mellékletében található büntető kártyát ad át.

(3) A felelős személy átveszi vagy visszautasítja a kártyát. Ez utóbbi esetben a kihágást jelenteni kell a FEI főtitkárának, nemzeti versenyeken a szakág vezetőségének és a Magyar Lovassport Szövetség fegyelmi bizottságának.

(4) Amennyiben ugyanaz a felelős személy ismételten figyelmeztető kártyát kap ugyanazon vagy másik FEI versenyen az első FEI versenyen kapott kártya átadásától számított egy éven belül, 2 hónapra el kell tiltani a versenyzéstől.

(5) Amennyiben ugyanaz a felelős személy ismételten figyelmeztető kártyát kap ugyanazon vagy másik nemzeti versenyen az első nemzeti versenyen kapott kártya átadásától számított egy éven belül, az esetet jelenteni kell a Magyar Lovassport Szövetség Fegyelmi Bizottságának, amely az eset súlyától függően egy hónaptól egy naptári évig terjedő időtartamra a felelős személyt a versenyzéstől eltilthatja.

(6) A büntetőkártya a versenyről való kizárással és 100 büntetőponttal, így 2 hónap automatikus eltiltással jár.

.

198. § (1) Óvást lehet benyújtani bármely, egy verseny során érintett, illetve a Magyar Lovassport Szövetség vagy a FEI joghatósága alá tartozó személy vagy testület (bizottság), illetve azok cselekedete, intézkedése, döntése vagy annak hiánya ellen.

(2) Óvást olyan ügyekkel kapcsolatban lehet benyújtani, amelyek a hatályos szabályok betartását, értelmezését, az általános alapelvek megsértését vagy sportszerűtlen viselkedést érintenek, függetlenül attól, hogy fentiek a versenyen lezajlott vagy azzal csak kapcsolatban álló eseményekhez kötődnek.

(3) Óvást nyújthatnak be a nemzeti szövetségek elnökei, tisztségviselők, csapatkapitányok, lóért felelős személyek, csapat állatorvosok. Kegyetlenséggel kapcsolatos óvást bárki benyújthat.

(4) Az óvások elbírálására vagy a bírói bizottság, vagy a Magyar Lovassport Szövetség Fegyelmi Bizottsága, vagy a FEI Tribunal jogosult.

(5) Az óvást mindig írásban, aláírva kell benyújtani az elbírálására jogosultnak, lehetőleg bizonyítékokkal és tanúk neveivel alátámasztva. Amennyiben lehetséges, névvel és címmel ellátott, aláírt tanúvallomásokat kell csatolni az óváshoz.

(6) A bírói bizottsághoz benyújtott óvásokat a bírói bizottság elnökének, a Magyar Lovassport Szövetség fegyelmi bizottságához benyújtott óvásokat a fegyelmi bizottság elnökének kell átadni a letéttel együtt. A FEI Tribunalhoz címzetteket postán kell megküldeni a letét megfizetéséről szóló igazolással együtt.

(7) Amennyiben az óvást nem az annak elbírálására jogosult testülethez nyújtották be, az óvást kézhez kapó testület elnöke köteles azt haladéktalanul az elbírálására jogosult testülethez továbbítani.

(8) Amennyiben lehetséges, óvást az óvás elbírálására illetékességgel és hatáskörrel rendelkező szerv joghatóságának időtartama alatt kell benyújtani.

(9) Az óvás elbírálásának feltétele 30.000 forint letét megfizetése.

(10) Amennyiben az óvás kapcsán hozott végleges döntés az óvásban foglaltaknak helyt ad, az óvás benyújtója a letétet a végleges döntés meghozatalától számított harminc napon belül visszakapja.

(11) A bírói bizottság dönt a következő óvásokkal kapcsolatban:

* 1. Minősüléssel, indulási joggal kapcsolatos óvások, melyeket legkésőbb hatvan perccel az érintett versenyszám startja előtt benyújtottak.
	2. Pályával kapcsolatos óvások, melyeket legkésőbb a verseny startját megelőző nap 18.00 óráig benyújtottak.
	3. A verseny során történő szabálytalanságokkal, eseményekkel, illetve az eredményekkel kapcsolatos óvások, melyeket legkésőbb az érintett verseny eredményeinek hivatalos közzétételétől számított harminc percen belül benyújtottak.
	4. A szabályok alkalmazásával, végrehajtásával kapcsolatos óvások, melyeket az adott szabály alkalmazását, végrehajtásáról szóló közlést követő harminc percen belül benyújtottak.

(12) A Magyar Lovassport Szövetség fegyelmi bizottsága dönt a (11) bekezdésben fel nem sorolt kérdésekkel kapcsolatos óvásokról.

(14) A FEI Tribunal, illetve a hivatalos magyar versenyekkel kapcsolatban a Magyar Lovassport Szövetség Fegyelmi Bizottsága jogosult az óvás elbírálására, amennyiben az olyan eseményekkel kapcsolatos, melyekre a verseny végéig nem derült fény, vagy nem a versenyen történtek, illetve nem közvetlenül a versenyen történt eseményekkel kapcsolatosak, ha az óvást az abban érintett verseny végét követő 14 napon belül benyújtották.

(15) A versennyel közvetlen kapcsolatban azok az események állnak, melyek magán a versenyen, az odavezető úton vagy a helyszínre történt érkezést követően történtek, beleértve a karanténozás, a helyszíni edzés és akklimatizálódás idejét is.

(16) A külföldi bíró, a technikai küldött, és a külföldi állatorvosi küldött minden olyan eseményről jelentést tesz a FEI főtitkárának, mely nemzetközi versennyel kapcsolatos óvás alapjául szolgált.

***10/2022. sz. szakági gyűlési határozatot***

A szakági gyűlés a versenyrendszert és a 40, illetve 20 km-es versenyekre vonatkozó szabályokat nem módosítja.

***11/2022. sz. szakági gyűlési határozatot***

A szakági gyűlés nem kíván a lemondott Szakbizottsági tagok helyére a ciklus fennmaradó idejére tagokat választani, a Szakbizottság fennmaradó tagjai lássák el a feladatot.

***12/2022. sz. szakági gyűlési határozatot***

A Szakbizottság a Magyar Lovassport Szövetséghez a szakági gyűlés jóváhagyásával terjeszti fel javaslatát a szövetségi kapitány személyére.

***13/2021. sz. szakági gyűlési határozatot***

A Szakbizottság a Magyar Lovasssport Szövetséghez Fekete Róbertet terjessze fel szövetségi kapitány személyére.